**Gen. 10:1-11:9**

**“Laat ons net U Naam groot maak.”**

*Andries Burger, GK Pinetown, 11 Augustus 2019*

Kinders **OPNEEM**

**<< Lees Gen. 10:1-11:9>>**

Alhoewel Noag nog meer as driehonderd jaar geleef het na die vloed, is die beskrywing van sy lewe, “die verhaal van Noag” soos dit in Gen. 6:9 genoem word, afgesluit aan die einde van hoofstuk 9.

Die verhaal van God met die mens gaan nou verder met sy kinders en hulle nageslag.

Ek wil vanoggend hoofsaaklik fokus op die gebeure in Babel waarvan ons in Hoofstuk 11 gelees het, maar ter wille van die konteks wil ek drie dinge uit hoofstuk 10 uitlig.

Die eerste is wat ons lees van Nimrod in v. 8-12.

Hy was ŉ kleinseun van Gam en ons lees dat hy die eerste “maghebber” was, jy sou kon sê die eerste heerser oor mense, die eerste een wat bevele gegee het wat ander moes gehoorsaam.

Die woord wat hier met maghebber vertaal word kan ook gebruik word vir iemand wat homself verhoog, wat oormatig trots is op homself, wat homself aanmatig en met mag kry wat hy wil hê – daarom die OAV se vertaling dat hy ŉ “geweldenaar” was.

(Hierdie is nog ŉ voorbeeld dat jy meer as een vertaling moet gebruik as jy kan. Dis veral belangrik in vers 9 << Lees Gen. 10:8,9 in OAV>>

Hy was ŉ “geweldige jagter” (OAV) en as daar staan “*voor* die aangesig van die Here” beteken dit nie noodwendig dat God dit goedgekeur het nie, eerder dat dit nie ongesiens by die Here verbygegaan het nie.

As trotse, aanmatigende, “maghebber” het Nimrod sy invloed afgedwing en stede onder sy heerskappy laat bou, en nie een nie – uiteindelik lees ons van 8.

Dit is opvallend dat die stede wat later die ergste vyande van Israel sou word, is deur Nimrod begin – Babel en Nineve.

Die tweede man wat ek wil uitlig is Peleg (v. 25), ŉ agterkleinkind van Sem. Ons lees dat dit in sy tyd was wat die “verdeling” plaasgevind het.

Hier word nog nie gesê van watter verdeling gepraat word nie, en daarom is daar sommer baie bespiegeling oor. Maar uit die konteks van hoofstuk 11 lei ons af dat dit die verdeling is nadat die Here ingegryp het en die mense se taal verwar het.

Ons weet nie wanneer in Peleg sy leeftyd dit gebeur het nie, dit kon by sy geboorte gewees het – so drie geslagte of 100 jaar na die vloed of dalk later in sy lewe. Ons weet wel dat Noag nog geleef het.

(As jy die ouderdomme later in hoofstuk 11 gebruik soos dit daar staan is Noag eers dood toe Abraham (5 geslagte na Peleg) al amper 40 jaar oud was.)

Die derde opmerking uit hoofstuk 10 is dat ons telkens lees dat die nageslag van Jafet, Gam en van Sem versprei het – elkeen in hulle eie taal, en eie nasie, eie lande. (v. 5, 20, 31)

Die gebeure in Babel waarvan ons in hoofstuk 11 lees het dus so halfpad in geskiedenis van hoofstuk 10 gebeur.

God se verwarring van die mens se taal in Babel is dus nie net die oorsprong van verskillende tale nie, dit was die oorsaak dan die mense so oor die aarde versprei het dat hulle verskillende nasies geword met verskillende kulture, in verskillende lande of state.

Wat het daar in Babel gebeur?

Die gebeure in Babel verduidelik hoe dit gebeur het dat Noag se nageslag verdeel is in verskillende volke met verskillende tale.

Die mense het eers almal dieselfde taal gepraat soos jy seker sou verwag.

Hulle het gaan bly in die landstreek van Sinear (vandag se Irak) en daar het Nimrod die “geweldenaar”, “maghebber”, begin om stede te bou – die eerste daarvan van was Babel.

Omdat daar nie klippe is om mee te bou nie maak hulle ŉ ander plan – bakstene en teer. Met die nuwe tegnologie gaan die bouery heel waarskynlik vinniger en makliker en dalk ook meer stabiel.

Dit het egter nie lank by stad bou gebly nie. Daar is ŉ nuwe gees wat posgevat het onder hulle. ‘Kom ons bou ŉ toring ook, ŉ baie hoë toring. Hoe hoog sou iemand vra – tot by die hemel’ is die antwoord.

(As mens so praat dan bedoel jy nie regtig by die maan en die sterre verby nie – ons noem dit hiperboliese taal, jy beklemtoon ŉ ding in oormaat. Soos om te sê jy is doodmoeg – nie regtig dood nie, maar baie moeg.)

Daar is nie noodwendig iets verkeerd om ŉ stad te bou nie, en ook nie om ŉ toring te bou nie. Dit is die rede waarom hulle dit wil doen wat jou asem van verbasing wegslaan.

‘Kom ons maak ŉ naam vir onsself, sodat ons onthou sal word, sodat ons geëer sal word – en sodat ons bymekaar kan bly en nie oor die aarde sal versprei nie.’

Hierdie mense was almal nog baie bewus van God se almag wat so duidelik sigbaar was in die sondvloed.

God se mag én sy straf op sonde was nie vir hulle onbekend nie.

Netso, het hulle geweet van sy opdrag om die aarde te bewoon en nie op ŉ kol bymekaar te koek nie. Onthou dat hulle voorouers wat self in die ark was nog gelewe het...

Hulle doen dieselfde sonde as Adam en Eva, dieselfde as Kain se Lameg – hulle wil soos God wees – en selfs beter.

Blatant en vol bravade en hoogmoed besluit hulle om teen God en sy opdrag op te staan in rebellie.

God gehoorsaam en versprei? Nee, ons sal nie.

God eer as die almagtige? Nee, ons sal ons eie naam maak en

ons sal ŉ baie hoë toring bou om dit vir alle mense en vir God te wys!

Dan skuif die fokus na God se reaksie op hierdie sondige, vermetelde, arrogansie..

God is natuurlik oral teenwoordig, maar om die ironie te beklemtoon van

die nietige, geskape mensies wat teen die Almagtige Skepper God wil opstaan,

lees ons God het “afgekom” om doer onder te gaan kyk na die kamstige “baie hoë toring” wat hulle bou.

God gebruik ook hiperboliese taal as Hy opmerk dat niks onmoontlik sal wees as die mense van een taal aanhou saamstaan nie.

As hulle so voortgaan sal daar aan hulle arrogansie en selfverheerliking geen einde wees nie.

God se plan om mense planne te fnuik is ŉ klinkende bewys van sy grootsheid en die mens se nietigheid. Dit is asof Hy nie eens in hierdie konflik ŉ vinger verroer nie.

Hy verwar hulle taal – gister kon hulle mekaar nog verstaan

maar vanoggend kan jy nie eens ŉ baksteen kry as jy een vra nie...

En in hulle selfsug en eie trots bring dit meer skeiding as net taal. Hulle spat uitmekaar en God se opdrag om die hele aarde te bewoon word ŉ werklikheid.

In die proses word die verskillende taal groepe ook verskillende nasies met verskillende kulture.

Hulle bly nie een nasie met verskillende tale nie. Die verskillende tale word verskillende nasies wat nie meer almal saamstaan nie – tot vandag toe nie.

Met een meester skuif doen God baie meer as om sy opdrag om die aarde te bewoon te laat gebeur.

Hy gebruik die mens se eie selfsug en eersug om mekaar teen te staan en in toom te hou.

Dit is erg en afskuwelik soos lande deur al die eeue, en vandag nog steeds, teen mekaar opstaan in konflik – in oorlog, in ekonomiese sanksies – noem maar op.

In die proses is daar baie onreg en lyding – maar kan jy jou indink wat dit sou wees daarsonder? Dink daaraan as mense soos Nimrod die wêreld oorheers het, of meer onlangse voorbeelde soos Stalin of Hitler se Nazi’s?

Dit is so dat God nie daar in Babel alle tale geskep het wat daar is nie. Die eerste tale wel en die beginsel van verskillende tale wel. Daarna word taal ontwikkeling ŉ menslike aktiwiteit – soos Afrikaans wat nog maar baie jonk is.

Ons sien ook dat verskillende tale self is nie sonde nie – God het dit laat gebeur.

Netso is verskillende nasies en kulture insigself nie sonde nie – dit het ontwikkel nadat God die tale verwar het.

Wat wel verkeerd is en sonde is,

is wanneer selftrots en selfsug oor énigiets – ook oor jou taal en jou kultuur en jou volk – opstaan teen God en sy orde dat elke mens ewe nietig gelyk is voor Hom.

Wanneer my ingesteldheid – my gedagtes en woorde en optrede – in eie geregtigheid en hoogmoed meer op my taal, my kultuur, my volk fokus as op God en sy opdrag dat ek almal moet liefhê wat my pad kruis – en nie net mý mense nie...

Dan maak ek van taal en volk en ras ŉ afgod, dan gebruik ek dit vir sonde...

God het die verskillende tale en die gevolge daarvan ingestel as teenvoeter van die mens se sonde; pasop dat jy nie hierdie instellings in sondigheid verhef nie. Hou op daarmee as jy dit dalk doen.

Die verdeeldheid wat taal en kultuur bring is nie bedoel om ewig te wees nie.

In Christus neem God daardie verdeeldheid weg tussen sy kinders.

Om God se tafel sit sy kinders uit al die verskillende tale en volke saam in harmonie.

Hulle verstaan mekaar, hulle is lief vir mekaar, hulle is een met mekaar – deur Jesus Christus.

Hy het die skuld op gelowiges uit alle tale en nasies en rasse volledig betaal,

Hy het die heerskappy van die sonde oorwin sodat ons nie meer deur taal en dinge versprei en verdeel word nie.

In Christus maak God ons juis weer bymekaar uit alle tale en nasies uit om weer in ŉ liefdeseenheid met Hom te lewe.

Uiteindelik sal ons weer saam in een skare verenig wees voor God se troon, (Op. 7:9,10), *“9Hierna het ek 'n groot menigte gesien wat niemand kon tel nie. Hulle was van elke nasie, stam, volk en taal en het voor die troon en voor die Lam gestaan. Hulle het wit klere aangehad, en daar was palmtakke in hulle hande.**10Hulle het hard uitgeroep: “Ons redding kom van ons God, wat op die troon sit, en van die Lam!”*

Dit is nie moontlik sonder Christus nie – moenie verwag dat ongelowiges dit moet verstaan of regkry nie.

Selfs ons wat glo kan dit nie op ons eie regkry om ten volle en onvoorwaardelik lief te hê verby die verdeeldheid van taal en nasie nie – ons is nog te veel mens met ŉ sondige aard.

Net alleen deur die werk van die Heilige Gees in hulle wat deur geloof in Christus lewe kan ons dit wat eendag volledig sal wees, al op ŉ manier sigbaar maak in hierdie lewe.

Wat ŉ voorreg het hierdie gemeente van Pinetown nie om oor twee weke iets hiervan te beleef en aan die wêreld te vertoon nie.

Elke jaar nooi ons een van die Zulu predikante in die Klassis om by ons te kom preek – op 25 Augustus ds. Paul Sithole van KwaMncane gemeente anderkant Pietermaritzburg.

Waarom? Sodat ons iets van hierdie eenheid in Christus kan beleef en kan wys.

En elke jaar nog is die terugvoer van daardie diens geweldig positief.

Terwyl ŉ Zulu broer vir sy Afrikaanse broers en susters in Engels preek

Kom dieselfde God aan die Woord, hoor ons van dieselfde Here Jesus Christus en dieselfde Heilige Gees werk die lewe en die effek van lewe in ons.

Iemand sou nou kon vra of dit dan sonde is dat ons in Afrikaans erediens hou en nie ŉ taal wat almal kan verstaan nie?

As dit na Christus se wederkoms nie meer so sal wees nie, is dit dan aanvaarbaar dat dit nou nog so is?

Net na die uitstorting van die Heilige Gees waarvan ons in Handelinge 2 lees, preek Jesus se dissipels nie almal in dieselfde “hemelse” taal wat al die gelowiges kan verstaan nie.

Hand. 2:6-8, *“6Toe die mense die geluid hoor, het 'n groot skare saamgedrom. En omdat elkeen gehoor het hoe daar in sy eie taal gepraat word, het hulle nie geweet hoe hulle dit het nie. 7Verras en verbaas sê hulle toe: “Die mense wat daar praat, is tog almal Galileërs. 8Hoe hoor elkeen van ons dan sy eie moedertaal?”*

In hierdie lewe waar ons liggame nog aan die sonde en die gevolge van sonde blootgestel is, kom die Heilige Gees na ons toe in ons eie taal – al is gelowiges van alle tale reeds deur die Gees in Christus saam verenig as een.

Om steeds in Afrikaans en in ons kultuur bymekaar te kom, is dus nie vanself verkeerd nie – maar kan wees!

As die handhawing van ons taal en kultuur ons keer om die goeie nuus van Christus met iemand te deel wat nie Afrikaans verstaan nie

dan maak ons vir ons self en ons taal ŉ naam...

Ons kan egter nie wegstap van die gebeure in Babel sonder nog een laaste vraag nie.

Is jy besig om ŉ toring te bou om vir jou naam te maak?

Ons het genoeg gehoor dat dit nie jou taal en jou volk moet wees nie.

Jy kan seker sien hoekom dit ook nie ras mag wees nie – en hoe die geringeste vorm van rassisme blatante sonde is?

Om in hoogmoed te dink jou ras as meer werd as ŉ ander...

Maar dit kan ander dinge wees – jou kwalifikasie, jou kinders, jou motorkar, jou inkomste, jou meerwaardige kennis...

Waarvoor wil jy onthou word – waarmee of waarin wil jy vir jou ŉ naam maak?

Jesus sê dat as ons Hom wil volg moet ons onsself verloën.

Dit beteken dat ons nie meer ŉ naam vir onsself wil maak nie.

Trouens dat ons die bietjie naam wat ons dalk nog kon hê prys gee ter wille van Sy Naam.

God se kinders wil net een Naam grootmaak, wil net een Naam eer en verheerlik – God ons Vader deur sy Seun ons Here Jesus Christus.

En ons doen dit in ons nederigheid om dieselfde gesindheid van liefdevolle, selfopofferende nederigheid in ons te hê as wat Jesus gehad het.

Met ons hele lewe in alles wat ons in gehoorsaamheid dink en sê en doen, bid ons een gebed, lewe ons een strewe...

Onse Vader, Laat U Naam verheerlik word.

Amen.